Ego Guido de Monteregali, frater Anserici, domini Montisregalis, notum facio omnibus presentes litteras inspecturis, quod ego vendidi capitulo Beati-Martini Turonensis, pro duobus millibus libris pruviniensibus, quicquid habebam in villa Chableiarum, in toto territorio ejusdem ville, in hominibus, terris, censibus et omnibus rebus aliis, excepto feodo domini Noeriorum quod jam domino Montisregalis quitaveram, si quid juris habebam. Hanc autem venditionem uxor mea, Alaidis, et dominus Andreas, frater meus, laudaverunt et concesserunt. Quod ut ratum permaneat, presentem cartam sigilli mei appensione confirmavi. Actum, anno Gratie Mº CCº XVIº, mense julio.